**СЪДЕБНАТА ПАЛАТА - ДОМЪТ НА СЪДИЛИЩАТА**

В деня на отворените врати учителката ни заведе в съдебната палата. Тя представлява внушителна, няколкоетажна сграда. В нея са разположени съдилищата. Пред сградата прави впечатление надписът „in jure veritas“, т.е. „в правото е истината“. Над входната врата е разположен гербът на Република България. Изображението на Темида с превръзка на очите, държаща везни в едната ръка и меч в другата, се намира на видно място в сградата. Превръзката й на очите олицетворява безпристрастността на съда, везните – равенството на всички пред закона, а мечът –строгостта на закона. В централната част на всеки от етажите са разположени съдебните зали.

 Изведнъж громко в тишината се разнесе силен глас, който съобщи номера на делото и призова страните. Делото беше при открити врати. Реших и аз да вляза. От ляво стоеше мъж с дълга червена мантия – прокурор, поддръжник на обвинението. Отдясно – човек с белезници, обвиняем. До него – адвокат, който беше облечен с дълга черна мантия с бял шал. А най-отпред, на едно ниво по-високо, седеше съдия, облечен с черна тога. До съдията седеше протоколист, с диктофон, който пишеше на компютър. Изведнъж съдията удари с чукчето и заседанието бързо приключи, като отложено за друга дата.

 Влязох в друга зала, където по делба на имущество се заседава. Спорът прерасна във викове и обиди, но съдията не ги остави, а мигом страните глоби.

 Влязох в трета зала – обжалван ревизионен акт за милиони, а доказателствата бяха в множество кашони.

 Гледах, слушах и си мислех, че да си съдия, не е лесно! Всеки с претенции, амбиции, болки и проблеми, на които търси най-благоприятното за себе си решение. И общо взето винаги ще има недоволен, който решението ще обжалва „по-нагоре“.

 В тази величествена сграда ежедневно се правораздава и човешките съдби правото решава. Но какво би била сградата без нейните приветливи домакини в лицето на съдебната администрация и магистратите, които със своя професионализъм и всеотдайност градят доверието на гражданите в съдебната система. Човешкият фактор е този, който придава облика, духа и значението на сградите, които са само предпоставка за тяхната успешна служба в полза на обществото!

 **Александра Иванова, VІ а клас,**

 **ОУ „Димитър Благоев“, гр. Велико Търново,**

 **І място**